b"\n_START_ARTICLE_\nPraga\n_START_SECTION_\nIstorija\n_START_PARAGRAPH_\nPraga buvo \xc4\xafkurta 1907\xc2\xa0m. kaip automobili\xc5\xb3 gamybos kompanija \xe2\x80\x9ePrahos automobili\xc5\xb3 gamykla\xe2\x80\x9c (Prazska tovarna na automobily). Ji buvo bendra Franti\xc5\xa1eko Ringhoferio ( Frantisek Ringhoffer) ir Pirmosios \xc4\x8cekijos-Moravijos ma\xc5\xa1in\xc5\xb3 gamybos gamyklos (\xc4\x8dek. Prvni ceskomoravska tovarna na stroje) \xc4\xafmon\xc4\x97. Po met\xc5\xb3 Ringhoferis pasitrauk\xc4\x97, ir 1909\xc2\xa0m. kompanija buvo pavadinta Praga. Pirmoji \xc4\x8cekijos-Moravijos ma\xc5\xa1in\xc5\xb3 gamybos gamykla v\xc4\x97liau tapo ma\xc5\xa1in\xc5\xb3 gamybos koncernu \xc4\x8ceskomoravsk\xc3\xa1 Kolben-Dan\xc4\x9bk, kuris nuo 1927\xc2\xa0m. \xc5\xbeinomas kaip \xc4\x8cKD._NEWLINE_Kompanijos gamybos cechai buvo Prahos kvartale Libe\xc5\x88'._NEWLINE_Pirmieji Prahoje gaminti lengvieji automobiliai buvo Isotta Fraschini, Charon, Renault marki\xc5\xb3, o sunkve\xc5\xbeimiai\xc2\xa0\xe2\x80\x93 Dikomen mark\xc4\x97s, visi gaminti pagal i\xc5\xa1 \xc5\xbeinom\xc5\xb3 kompanij\xc5\xb3 \xc4\xafsigytas licencijas. 1908\xc2\xa0m. Praga mark\xc4\x97s automobilius \xc4\x97m\xc4\x97 tiekti Austrijos-Vengrijos armijai. 1911\xc2\xa0m. kompanijos konstruktori\xc5\xb3 biuro vir\xc5\xa1ininku buvo paskirtas Franti\xc5\xa1ekas Kecas (Frantisek Kec), kuris sukonstravo pirm\xc4\x85j\xc4\xaf klasikin\xc4\x97s komponuot\xc4\x97s armijos sunkve\xc5\xbeim\xc4\xaf 5 ton\xc5\xb3 \xe2\x80\x9ePraga V\xe2\x80\x9c (\xc4\x8dia V rei\xc5\xa1kia Vojensky), gamint\xc4\x85 iki 1920\xc2\xa0m._NEWLINE_Praga taip pat gamino ir variklius bei pavar\xc5\xb3 d\xc4\x97\xc5\xbees kitokioms transporto priemon\xc4\x97ms\xc2\xa0\xe2\x80\x93 l\xc4\x97ktuvams bei tankams._NEWLINE_1929\xc2\xa0m. Praga susiliejo su \xc4\x8cKD, viena did\xc5\xbeiausi\xc5\xb3 \xc4\x8cekijos in\xc5\xbeinerijos kompanij\xc5\xb3._NEWLINE_1929\xc2\xa0m. \xc4\x8cKD kompanijos BD motociklai buvo pervadinti ir priskirti Praga markei. Tai buvo tuo metu pa\xc5\xbeangus 1927\xc2\xa0m. sukonstruotas modelis su keturtak\xc4\x8diu vieno 500\xc2\xa0cm\xc2\xb3 cilindro varikliu. Raid\xc4\x97s BD liko kaip modelio pavadinimas._NEWLINE_1932\xc2\xa0m. Praga prad\xc4\x97jo gaminti antr\xc4\x85 motociklo model\xc4\xaf BC. Jis tur\xc4\x97jo 350\xc2\xa0cm\xc2\xb3 varikl\xc4\xaf ir \xc5\xa1tampuot\xc4\x85 plienin\xc4\xaf r\xc4\x97m\xc4\x85. Abiej\xc5\xb3 modeli\xc5\xb3 gamyb\xc4\x85 Praga baig\xc4\x97 1933\xc2\xa0m._NEWLINE_Pragos gamykla buvo beveik sunaikinta 1945 m., Antrojo pasaulinio karo metu, vykusius oro antskryd\xc5\xbeius. Pasibaigus karui gamykla buvo atstatyta ir u\xc5\xbesi\xc4\x97m\xc4\x97 sunkve\xc5\xbeimi\xc5\xb3 ir autobus\xc5\xb3 gamyba._NEWLINE_2007\xc2\xa0m. kompanija gamino pavar\xc5\xb3 d\xc4\x97\xc5\xbees ir hidraulin\xc4\x99 \xc4\xafrang\xc4\x85._NEWLINE_6-ojo de\xc5\xa1imtme\xc4\x8dio pabaigoje Praga gamino 6 rat\xc5\xb3 prie\xc5\xa1l\xc4\x97ktuvines patrankines savaeiges M53/59 Praga. \xc5\xa0arvuo\xc4\x8dius gamino perdaryto sunkve\xc5\xbeimio Praga V3S baz\xc4\x97je, jie buvo ginkluoti sudvejinta 30\xc2\xa0mm prie\xc5\xa1l\xc4\x97ktuvine automatine patranka."